**Grozījumi Ministru kabineta 2017. gada 4. jūlija noteikumos Nr. 401 "Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību" projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekta “Grozījumi Ministru kabineta 2017. gada 4. jūlija noteikumos Nr.  401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību”” (turpmāk – MK noteikumu projekts) izstrādes mērķis ir precizēt valsts un pašvaldību vienoto klientu apkalpošanas centru (turpmāk – VPVKAC) veidus, paredzot, ka VPVKAC var veidot apdzīvotā vietā – gan novada VPVKAC (izvietots novada nozīmes attīstības centrā), gan vietējās nozīmes VPVKAC (izvietots citā apdzīvotā vietā pašvaldībā, kas nav novada nozīmes attīstības centrs), tādējādi radot iespēju papildus novada nozīmes attīstības centros veidotajiem VPVKAC veidot VPVKAC atbilstoši infrastruktūrai arī valstspilsētās, pilsētās, pagastos un citās apdzīvotās vietās (piemēram, pašvaldību bibliotēkās, pagasta pārvaldēs vai cita veida apkalpošanas punktos), kur jau ir nodrošināta atbilstoša infrastruktūra VPVKAC izveidei.  MK noteikumu projekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma 98. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar 2019. gada 23. janvārī apstiprināto valdības deklarāciju “Deklarācija par Artura Krišjāņa Kariņa vadītā Ministru kabineta iecerēto darbību” (turpmāk – MK deklarācija), “vienas pieturas” principa attīstība noteikta kā valdības prioritāte.[[1]](#footnote-1) Pamatojoties uz MK deklarāciju, izstrādāts MK 2020. gada 4. februāra rīkojums Nr. 39 “Pakalpojumu vides pilnveides plāns 2020.-2023. gadam”, kas paredz kopējo virzību uz pakalpojumu pieejamības uzlabošanu. Lai to sasniegtu, veiktas darbības ar mērķi virzīties uz vienotu un centralizētu pakalpojumu pārvaldību un iespēju iedzīvotājiem izvēlēties piemērotāko kanālu pakalpojumu saņemšanai.[[2]](#footnote-2)  Pakalpojumu vides pilnveides plāns 2020.-2023. gadam un pamatnostādņu projekts “Digitālās transformācijas pamatnostādnes 2021.-2027. gadam” (VSS-48) nosaka mērķus un snieguma rādītājus valsts pārvaldes, tajā skaitā pašvaldību pakalpojumu vides pilnveidošanai. Lai nodrošinātu mērķu sasniegšanu, nepieciešama vienota un efektīvi funkcionējoša pakalpojumu nodrošināšanas sistēma.  Kā būtisks pamatakmens šādas sistēmas veidošanā ir uzskatāma “vienas pieturas” principa iedzīvināšana valsts pārvaldes pakalpojumu piegādē, kas paredz iespēju iedzīvotājiem vienuviet saņemt valsts pārvaldes, tajā skaitā pašvaldību pakalpojumus.  Saskaņā ar MK 2019.gada 26.novembra rīkojumu Nr.587 “Par Reģionālās politikas pamatnostādnēm 2021.-2027.gadam” (turpmāk – MK rīkojums Nr.587) noteikts, ka,ņemot vērā iedzīvotāju skaita samazināšanos reģionos, nepieciešams pārskatīt un padarīt efektīvāku pakalpojumu tīklu.  Tāpat MK rīkojuma Nr.587 minēto papildina B.1.4. uzdevums - Vienoto klientu apkalpošanas centru pieejamība un darbība, proti, būtiski ir saglabāt valsts pārvaldes pakalpojumu pieejamību klātienē pēc iespējas tuvāk iedzīvotājam, paralēli sekmējot iedzīvotāju digitālo prasmju uzlabošanu un pakalpojumu digitalizāciju. Mazinot pašvaldību skaitu, jāpievērš uzmanība VPVKAC tīkla izvērsumam, tai skaitā uzmanība būtu vēršama izmaiņām pierobežā. Iedzīvotāju migrācija uz digitālajiem pakalpojumu pieteikšanas kanāliem ļaus saglabāt un uzlabot pakalpojumu pieejamību, mazinot nepieciešamību ierasties klātienes vizītēs, tādejādi radot ietaupījumu VPVKAC administratīvo izdevumu izlietošanā.  Esošais VPVKAC tīkls jāpaplašina sadarbībā ar pašvaldībām, izmantojot sabiedriskās pieejamības ēkas un iestādes, piemēram, bibliotēkas, tādējādi nodrošinot lielu pakalpojuma sasniedzamību reģionos, iedzīvotājiem ar īpašām vajadzībām vai zemu mobilitāti. Jāstiprina bibliotēku loma pakalpojumu pieejamības veicināšanā, jo bibliotēkas ir piemērota vide VPVKAC pakalpojumu sniegšanai. Šobrīd bibliotēku darbinieki ir apmācīti par e-pakalpojumiem un dzīves situācijām, taču tiem nav uzticēts formalizēts pienākums veikt klientu apkalpošanu un atbalstu pakalpojumu pieteikšanā.  Nepieciešams nodrošināt valsts pārvaldes pakalpojumu pieejamību vienuviet. Valsts pārvaldes un pašvaldību institūcijas atrodas vairākās ēkās relatīvi lielā attālumā viena no otras, kas apgrūtina iedzīvotāju iespējas vienkopus saņemt vairāku institūciju pakalpojumus, kā arī sadārdzina kopējās telpu izmaksas, jo katra valsts pārvaldes un pašvaldības institūcija uztur savu klientu uzgaidāmo telpu.  Būtiska loma “vienas pieturas” principa iedzīvināšanā ir VPVKAC tīkla izveidei, ko Vides aizsardzības un reģionālās attīstības ministrija (turpmāk – VARAM) sadarbībā ar pašvaldībām uzsāka veidot 2015. gadā, uzlabojot pakalpojumu pieejamību un pakalpojumu piegādes efektivitāti. Līdzšinējā VPVKAC darbība kalpo par pamatu turpmākai valsts pārvaldes pakalpojumu sistēmas attīstībai, nodrošinot nepārtrauktu pakalpojumu pieejamības iedzīvotājiem uzlabošanu, attīstot VPVKAC kā vienotu pakalpojumu sniegšanas kontaktpunktu.  VPVKAC kā vienotā KAC kontaktpunkta mērķis ir nodrošināt iespēju iedzīvotājiem **klātienē** (vismaz viens pakalpojumu kontaktpunkts katrā novada pagastā, pilsētā, valstspilsētā vai citā apdzīvotā vietā) saņemt valsts pārvaldes pakalpojumus un atbalstu valsts pārvaldes pakalpojumu pieteikšanai.  Atbilstoši situācijai līdz 2021.gada 1.jūlijam[[3]](#footnote-3), VPVKAC tīkla pārklājums pašvaldību griezumā - VPVKAC atrodas 78% no visām Latvijas pašvaldībām (attiecīgi VPVKAC darbojas 93 no 119 pašvaldībām līdz 30.06.2021.):   * deviņās pašvaldībās ir pieejams vairāk nekā viens VPVKAC; * 27 pašvaldībās nav pieejams neviens VPVKAC; * 83 pašvaldībās ir pieejams viens VPVKAC.   VPVKAC tīkla pārklājums attīstības centru griezumā - VPVKAC atrodas tikai reģionālas un novadu nozīmes klientu apkalpošanas centros:   * nevienā no deviņiem nacionālas nozīmes attīstības centriem neatrodas VPVKAC. Saskaņā ar MK 2018.gada 19.septembra rīkojumu Nr. 448 “Par nekustamā īpašuma Kuldīgas ielā 2, Ventspilī, pielāgošanu valsts un pašvaldības vienotā klientu apkalpošanas centra izveidei un valsts institūciju vajadzībām un nepieciešamo finansējumu nomas maksas, papildu maksājumu, komunālo pakalpojumu, aprīkojuma iegādes un pārcelšanās izdevumu segšanai”, apstiprināta VPVKAC izveide Ventspilī 2023.gadā; * 11 no 21 reģionālas nozīmes attīstības centriem (Aizkrauklē, Alūksnē, Balvos, Bauskā, Cēsīs, Gulbenē, Līvānos, Ludzā, Smiltenē, Tukumā un Valkā); * 82 no 89 novadu nozīmes attīstības centriem.   Saskaņā ar 2019. gadā veiktās VPVKAC klientu aptaujas rezultātiem[[4]](#footnote-4), viens no augstu novērtētajiem aspektiem ir to ērta atrašanās vieta. Ģeogrāfisko datu analīze parāda, ka lielākā daļa VPVKAC atrodas centrā un ir viegli sasniedzami, tuvākajai starppilsētu autobusu pieturai atrodoties ne tālāk kā 700 m attālumā (attālums pa taisni, kas savieno divus punktus). Tikai septiņi esošie VPVKAC atrodas tālāk nekā 700 m no tuvākās autobusu pieturas: Cibla (1411 m), Jaunjelgava (810 m), Pāvilosta (757 m), Jēkabpils (741 m), Emburga (725 m), Aizpute (705 m), Tīnūži (701 m).[[5]](#footnote-5)  **Izveidojot vismaz vienu VPVKAC katrā administratīvajā teritorijā un teritoriālā iedalījuma vienībā** atbilstoši jaunajam Administratīvo teritoriju un apdzīvoto vietu likumam, t.i. valstspilsētās, pilsētās un pagastos, Latvijas teritorijā būs ģeogrāfiski vienmērīgi izvietoti 587 VPVKAC. VPVKAC tīkla faktiskā attīstība (2022. gadā un turpmāk) ir atkarīga no VARAM sagatavotā konceptuālā ziņojuma "Par jaunu valsts pārvaldes pakalpojumu nodrošināšanas sistēmu" (VSS-263) virzības, tajā noteikto uzdevumu izpildes un nepieciešamā finansējuma jautājumu risināšanas. Sasniedzot izvirzītos mērķus, tas būs kopumā liels uzlabojums VPVKAC pieejamības nodrošināšanai iedzīvotājiem un uzņēmējiem, salīdzinot ar šī brīža 122 VPVKAC, kuru izvietojums ir nehomogēns pret blīvāk apdzīvotām vietām.  No ģeogrāfiskās atrašanās vietas perspektīvas, kontaktpunktu veidošana pašvaldību bibliotēkās palielinās pakalpojumu pieejamību **klātienē.** Pieņemot, ka katrā pagasta bibliotēkā būs iespēja izveidot VPVKAC kontaktpunktu, pakalpojumu pieejamību klātienē būs iespējams nodrošināt visā Latvijas teritorijā. Līdzīgi kā esošais VPVKAC tīkls, tāpat arī pašvaldību bibliotēkas ir viegli sasniedzamas (91% pašvaldību bibliotēku atrodas tuvāk nekā 700 m no starppilsētu autobusu pieturas).[[6]](#footnote-6)  Saskaņā ar MK 2015. gada 10. janvāra rīkojumu Nr. 14 “Koncepcija par publisko pakalpojumu sistēmas pilnveidi”, nodefinēts koplietošanas infrastruktūras nodrošināšanai neatkarīgi no izvēlētā risinājuma vienots pamata komplekts. MK rīkojums nosaka vienotu standartu telpām, kas tiek speciāli pielāgotas VPVKAC vajadzībām. Saskaņā ar Ministru kabineta 2015. gada 10. janvāra rīkojumā Nr.14 “Grozījumi Koncepcijā par publisko pakalpojumu sistēmas pilnveidi” noteikto, lai veidotu VPVKAC punktu, tam jāatbilst šādām vienotām pamata koplietošanas infrastruktūras prasībām: ● ēkai ir nodrošināti komunālie pakalpojumi (piemēram, apkure, ventilācija, gaisa kondicionēšana) atbilstoši ēkas ekspluatācijas prasībām un darba drošībai;  ● ēkā papildus būvnormatīvos noteiktajam tiks īstenoti specifiski vides un informācijas pieejamības nodrošināšanas pasākumi, ievērojot personu ar redzes, dzirdes, kustību un garīga rakstura traucējumiem vajadzības, piemēram, tiks veikta uzbrauktuvju izbūve, ēkā izveidoto durvju platuma nodrošināšana atbilstoši personu, kas pārvietojas riteņkrēslā, un personu ar bērnu ratiņiem vajadzībām, ēkas kāpņu pirmā un pēdējā pakāpiena, grīdas līmeņa maiņa, stikla sienu, virsmu un citu bīstamo vietu marķēšana spilgtā krāsā, labi saskatāmu, viegli salasāmu, sataustāmu, izgaismotu apzīmējumu, vizuālās informācijas, piktogrammu, norāžu un/vai audiosignālu izvietošana telpās un citi pasākumi;  ● klientu apkalpošanas vietas ir veidotas kā atvērta un daļēji slēgta tipa darbavietas, nelielā skaitā darbam ar klientiem pieejamas arī slēgtas darbavietas, kuras koplieto visas VPVKAC iestādes;  ● ir ievērots vienots VPVKAC vizuālais stils: visas klientu apkalpošanas darbavietas iespēju robežās ir aprīkotas ar vienāda stila mēbelēm (galdi, krēsli, skapji), personāla apģērbā redzams vienojošs elements un izkārtne pie VPVKAC ēkas ārdurvīm un iekšējās informatīvās zīmes veidotas vienotā stilā, kā arī pašvaldība nodrošina VPVKAC ar pašvaldības atribūtiku;  ● visas darbavietas ir aprīkotas ar datorpieslēgumu, optisko internetu un POS termināli maksājumu veikšanai uz vietas ar karti, savukārt datortehniku un datorprogrammas nodrošina katra VPVKAC dalībiestāde savu resursu ietvaros;  ● drošības apsvērumu dēļ klientu apkalpošanas telpās ir videonovērošana;  ● klientu plūsmas koordinēšanai ir rindu vadības iekārta, vēlams - koplietojama vismaz astoņām iestādēm;  ● autostāvvieta, kas tiks izveidota atbilstoši normatīviem, tai skaitā paredzot visus nepieciešamos nosacījumus personām ar invaliditāti piekļuvei;  ● vismaz viens publiskas pieejas dators un brīvpieejas internets;  ● vieta iestāžu informatīvo materiālu izvietošanai;  ● nodarbināto ērtībām ir pieejama neliela virtuve;  ● informācijas centrā netālu no ieejas klients var saņemt pirmo informāciju vai konsultāciju e-pakalpojuma lietošanā. Centrs ir aprīkots ar faksa aparātu un multifunkcionālu iekārtu drukāšanai, pavairošanai un skenēšanai, ko izmanto klientu apkalpošanai. Katram VPVKAC ir piešķirts savs telefona numurs klientu informēšanai par VPVKAC darbību, vēlams, ar pāradresācijas iespēju uz iestāžu zvanu centriem. Tāpat katram VPVKAC informācijas centram ir sava e-pasta adrese informācijas sniegšanai par VPVKAC darbību.  **Klienta darba vietas aprīkojums.** Lainodrošinātu klientiem iespēju VPVKAC klienta darba vietā patstāvīgi vai ar palīdzību pieteikt e-pakalpojumu, klienta darba vietai ir jābūt aprīkotai ar vismaz šādām komponentēm: austiņas, dators (*All-in-one*), kam ir iebūvētā kamera un mikrofons, dokumentu kamera, saziņas programmnodrošinājums un pakalpojuma pārvaldības programmnodrošinājums.   1. **VPVKAC speciālista darba vieta.** Lai nodrošinātu risinājumam izvirzīto prasību izpildi, pakalpojumu sniedzēja (iestādes speciālista) darba vietai ir jābūt apgādātai ar šādām komponentēm: austiņas, dators, saziņas programmnodrošinājums un pakalpojumu pārvaldības programmnodrošinājums.   Lai nodrošinātu vienveidīgu klientu apkalpošanu, visos VPVKAC darbs tiek organizēts pēc vienotiem principiem, kas iestrādāti vienotajos VPVKAC darba kārtības noteikumos. Klientu apkalpošanā tiek ņemti vērā Valsts kancelejas izstrādātie klientu apkalpošanas pamatprincipi un VPVKAC klientu apkalpošanas standarts.  Šāda pieeja nodrošinātu pakalpojumu sniegšanas standartizāciju, nodrošinot saturiski pilnvērtīgu un vizuāli pievilcīgu KAC izveidi, kas savukārt sekmētu labus darba apstākļus KAC strādājošajiem darbiniekiem, pievilcīgus apstākļus KAC apmeklētājiem un kopumā celtu klientu apmierinātību ar valsts pārvaldes pakalpojumu nodrošināšanas augstāku kvalitāti.  Infrastruktūru jāveido tā, lai neierobežotu personas pārvietošanās iespējas, proti, nodrošina iespējas ikvienam sabiedrības loceklim pārvietoties bez ierobežojumiem un saņemt vienlīdzīgus pakalpojumus, preces, palīdzību un informāciju neatkarīgi no dzimuma, invaliditātes veida, vecuma un citiem faktoriem.  Ņemot vērā minēto, lai pretendētu uz finansējumu valstspilsētas, novada vai vietējās nozīmes VPVKAC punkta izveidei apdzīvotā vietā, ir jāņem vērā augstāk minētās prasības, lai varētu nodrošināt ērtu, piekļūstamu un vispārējām prasībām atbilstošu pakalpojumu sniegšanu pakalpojumu saņēmējiem.  Pēc administratīvi teritoriālās reformas esošā VPVKAC tīkla kombinācijā ar pašvaldību bibliotēku tīklu izmantošana nodrošinās klātienes pakalpojumu ģeogrāfisko pieejamību. Plānots, ka VPVKAC un pašvaldību bibliotēku tīkls atrodas centrālās lokācijās un ir viegli sasniedzams, tuvākajai starppilsētu autobusu pieturai lielākajā daļā gadījumu atrodoties ne tālāk kā 700 m attālumā (mērot pa taisni, kas savieno divus punktus). Šo attālumu cilvēks vidēji spēj veikt 10 minūtēs.  Ņemot vērā minēto, MK 2017.gada 4.jūlija noteikumi Nr.401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” (turpmāk - MK noteikumi Nr. 401) tiek precizēti, nosakot, ka VPVKAC var veidot apdzīvotā vietā, proti, gan novada nozīmes attīstības centrā (novada nozīmes VPVKAC), gan citā novada apdzīvotā vietā (vietējās nozīmes VPVKAC) saskaņā ar Administratīvo teritoriju un apdzīvoto vietu likuma 7. pantu.  Tātad, pēc administratīvi teritoriālās reformas VPVKAC varēs veidot, piemēram, valstspilsētās (piemēram, Rīgā vai Liepājā, kur VPVKAC šobrīd nav izveidoti), pilsētās, novada nozīmes attīstības centros, kuros šobrīd nav izveidoti VPVKAC (novada attīstības centrus novadā nosaka pašvaldība), kā arī VPVKAC varēs veidot jebkurā citā apdzīvotā vietā (piemēram, pagastā vai citā apdzīvotā vietā), kur ir nodrošināta atbilstoša infrastruktūra VPVKAC pakalpojumu sniegšanai.  MK noteikumu projekta saskaņošanas laikā tika pieņemti grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MKN 360), iekļaujot tajos 38.19panta 2. apakšpunktu, kas nosaka, ka **sadarbspējīgu vakcinācijas, testēšanas vai pārslimošanas sertifikātu papīra formā Iedzīvotāju reģistrā reģistrēta persona vai tās likumiskais pārstāvis var pieprasīt un saņemt** ārstniecības iestādē, kas veica vakcināciju vai Covid-19 testu, vai jebkurā citā ārstniecības iestādē **vai VPVKAC**. Ņemot vērā minēto, 2021. gada 11. jūnijā plkst. 14:00 – 15:00 MS Teams platformā noritēja VPVKAC Uzraudzības komitejas (izveidota ar VARAM 2020.gada 4.marta rīkojumu Nr. 1-2/41 “*Par valsts un pašvaldību vienoto klientu apkalpošanas centru uzraudzības komitejas izveidi”)* sēde, kurātika nolemts papildināt VPVKAC minimālo grozu ar jaunu Nacionālā veselības dienesta sniegto valsts pārvaldes pakalpojumu “Informēšana un atbalsta sniegšana e-pakalpojuma “Sadarbspējīga COVID-19 vakcinācijas, testēšanas vai pārslimošanas sertifikāta saņemšana” pieprasīšanā, kā arī sadarbspējīga COVID-19 vakcinācijas, testēšanas un pārslimošanas sertifikāta pieprasīšana klienta vārdā un izsniegšana papīra formā”, jo minētais pakalpojums sabiedrībai ir aktuāls, nozīmīgs un ir sniedzams VPVKAC tīklā. Ņemot vērā minēto, MK noteikumu Nr.401 1. pielikums papildināts ar jaunu valsts pārvaldes pakalpojumu. Tāpat MK noteikumu Nr.401 1. pielikumā pēc Nodarbinātības valsts aģentūras, Valsts sociālās apdrošināšanas aģentūras, Pilsonības un migrācijas lietu pārvaldes un Valsts zemes dienesta ierosinājumiem veikti precizējumi saistībā ar iestāžu sniegto valsts pārvaldes pakalpojumu nosaukumiem, kā arī sniegto pakalpojumu klāstu atbilstoši faktiskajai situācijai.  Ņemot vērā Digitālās transformācijas pamatnostādnēs 2021.-2027.gadam, kā arī Pakalpojumu vides pilnveides plāna 3.4. punktā minēto, arī pēc šo MK noteikumu apstiprināšanas iestāžu klientu apkalpošanas procesi tiks pilnveidoti, valsts pakalpojumu klātienes klientu apkalpošanas kanālus arvien plašāk aizstājot ar elektroniskajiem kanāliem, savukārt iedzīvotāju un uzņēmējsabiedrību, kuriem elektroniskie pakalpojumu piegādes kanāli nav pieejami, klātienes apkalpošanu nododot VPVKAC, tāpat arī tiks turpināta valsts pārvaldes institūciju KAC izvietojuma efektivizēšana, deleģējot pakalpojumu sniegšanu VPVKAC, tādējādi nākotnē panākot, ka VPVKAC pakalpojumu grozs aptvers visu valsts pārvaldē sniegtos pakalpojumus, nodrošinot vienas pieturas aģentūras principa ieviešanu pilnībā, tajā skaitā veicinot publiskās pārvaldes efektivitāti. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts sociālās apdrošināšanas aģentūra, Lauku atbalsta dienests, Nodarbinātības valsts aģentūra, Valsts zemes dienests, Lauksaimniecības datu centrs, Pilsonības un migrācijas lietu pārvalde, Valsts kanceleja, Valsts ieņēmumu dienests, Uzņēmumu reģistrs, Veselības inspekcija, Nacionālais veselības dienests, Latvijas Pašvaldību savienība. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts ietekmēs pašvaldības, valsts tiešās pārvaldes iestādes un pakalpojumu saņēmējus (pašvaldību iedzīvotājus, kas pieteiks pakalpojumus, izmantojot VPVKAC tīklu). |
| 2. | Tiesiskā regulējuma ietekme uz tautsaimniecību un administratīvo slogu | Jaunu VPVKAC punktu izveide nodrošinās administratīvā sloga mazināšanu valsts tiešās pārvaldes iestādēs un uzlabos pakalpojumu pieejamību iedzīvotājiem. Palielināsies elektronisko pakalpojumu izmantošana. |
| 3. | Administratīvo izmaksu monetārs novērtējums | Papildus izmaksas pakalpojumu turētājam nav paredzamas. 2021.gadā papildus punktu izveide tiks finansēta no budžeta programmas 30.00.00: Attīstības nacionālie atbalsta instrumenti apropriācijas. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Paralēli tiek veikti grozījumi MK 2021. gada 24. marta noteikumos Nr.184 “Kārtība, kādā izmanto 2021. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei”, kur cita starpā tiks atspoguļots pieejamais finansējums VPVKAC tīkla paplašināšanai 2021.gadā. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publicējot elektroniski sagatavotus paziņojumus par sabiedrības līdzdalības procesu VARAM un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Projekts kopā ar sākotnējās ietekmes novērtējuma ziņojumu (anotāciju) 2021.gada 26.aprīlī ievietots VARAM tīmekļa vietnē www.varam.gov.lv sadaļā “Sabiedrības līdzdalība”, kā arī Valsts kancelejas tīmekļa vietnē**,** aicinot sabiedrību izteikt savu viedokli, iesniedzot VARAM priekšlikumus rakstiskā vai mutiskā veidā.  2021.gada 9.aprīlī notikusi komisijas sēde pašvaldību pieteikumu vērtēšanai un dotācijas atlikuma novirzīšanai jaunu vienoto klientu apkalpošanas centru izveidei novadu nozīmes attīstības centros, kā arī priekšlikumu vērtēšanai pakalpojumu vadības sistēmas pilnveidošanai, tajā skaitā informācijas un komunikācijas tehnoloģiju attīstībai vienoto klientu apkalpošanas centru tīklā 2021. gadā (izveidota ar VARAM valsts sekretāra 2021.gada 30.marta rīkojumu Nr.1-2/55 “Par komisiju pašvaldību pieteikumu vērtēšanai valsts budžeta dotācijas saņemšanai valsts un pašvaldību vienoto klientu apkalpošanas centru izveidei novadu nozīmes attīstības centros, kā arī dotācijas atlikuma efektīvai novirzīšanai 2021. gadā”) , kurā komisijas locekļi tikuši informēti par 2021.gada 25. martā Valsts sekretāru sanāksmē izsludināto konceptuālo ziņojumu “Par jaunu valsts pārvaldes pakalpojumu nodrošināšanas sistēmu” , kas paredz gan tīkla ģeogrāfisku paplašināšanu, gan informāciju un VPVKAC darbinieku apmācību, kas tika izskatīts biedrības “Latvijas pašvaldību savienība” rīkotajā 2021.gada 14. aprīļa sanāksmē.  2021.gada 14.aprīlī notikusi sanāksme ar Latvijas Pašvaldību savienību par jaunu valsts pārvaldes pakalpojumu nodrošināšanas sistēmu. |
| 3. | Sabiedrības līdzdalības rezultāti | Priekšlikumi par MK noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Vides aizsardzības un reģionālās attīstības ministrs A. T. Plešs

Bērziņa 67026491

mara.berzina@varam.gov.lv

1. [Deklarācija par Artura Krišjāņa Kariņa vadītā Ministru kabineta iecerēto darbību](https://www.mk.gov.lv/sites/default/files/editor/kk-valdibas-deklaracija_red-gala.pdf) [↑](#footnote-ref-1)
2. [MK 04.02.2020. rīkojums Nr.39 “Pakalpojumu vides pilnveides plāns 2020.-2023.gadam”](http://polsis.mk.gov.lv/documents/6646) [↑](#footnote-ref-2)
3. [Vienoto klientu apkalpošanas centru saraksts](http://latvija.lv/pakalpojumucentri) [↑](#footnote-ref-3)
4. [Integrēts publisko pakalpojumu sniegšanas un gala lietotāju vajadzību monitorings: VPVKAC klientu aptaujas nodevums. Rezultātu atskaite](http://petijumi.mk.gov.lv/sites/default/files/title_file/VARAM_VPVKAC_klientu_aptauja_atskaite_2019.pdf) [↑](#footnote-ref-4)
5. Analīzei tika izmantoti 2020.gada dati par 9310 autobusu pieturām, kas pieejami Atvērto datu portāla datu kopā [“Starppilsētu un vietējās nozīmes kustības saraksts GTFS formātā”](https://data.gov.lv/dati/lv/dataset/atd-gtfs) [↑](#footnote-ref-5)
6. Analīzes veikšanai tika izmantota Atvērto datu portāla datu kopa [“Kultūras centru statistika”](https://data.gov.lv/dati/lv/dataset/kulturas-centru-statistika) (dati par 2018.gadu), atlasot datus par Pašvaldību bibliotēkām. Datu kopa satur informāciju par kopskaitā 747 pašvaldību bibliotēkām. Gadījumos, kad pagastā atrodas vairākas bibliotēkas, tika atlasītas tās, kuras atrodas vistuvāk autobusa pieturai. [↑](#footnote-ref-6)